Smernica Rady
z 19. júna 1984,
ktorou sa mení a dopĺňa smernica 71/118/EHS o zdravotných problémoch ovplyvňujúcich obchod s čerstvým hydinovým mäsom
(84/335/EHS)
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva, najmä na jej články 43 a 100,
so zreteľom na návrhy Komisie [1],
so zreteľom na stanoviská Európskeho parlamentu [2],
so zreteľom na stanoviská Hospodárskeho a sociálneho výboru [3],
keďže 19. marca 1981 bol Rade postúpený návrh Komisie s cieľom zmeniť a doplniť niektoré ustanovenia smernice Rady 71/118/EHS z 15. februára 1971 o zdravotných problémoch ovplyvňujúcich obchod s čerstvým hydinovým mäsom [4], naposledy zmenenej a doplnenej smernicou 84/186/EHS [5]; keďže cieľom tohto návrhu je najmä zmeniť a doplniť a vyjasniť pravidlá týkajúce sa inšpekcií, vyriešiť problém financovania nákladov na inšpekcie a odsunúť dátum uplynutia platnosti výnimky uvedenej v tretej zarážke článku 16a a) týkajúcej sa zabíjania a pitvania hydiny tak, aby sa dátum uplynutia platnosti tejto výnimky presunul z 15. augusta 1981 na 15. august 1986, nakoľko v niektorých členských štátoch má výroba čiastočne vypitvanej hydiny stále veľký význam;
keďže smernicou 71/118/EHS sa obmedzilo najmä chladenie čerstvého hydinového mäsa ponorením do vody vykonávané v súlade s danou smernicou, na telá hydiny, ktoré budú po ochladení okamžite zmrazené alebo hlboko zmrazené; keďže daná smernica poskytuje členským štátom možnosť udeľovať výnimky z tohto ustanovenia; keďže platnosť takto udelených výnimiek uplynie 30. júna 1984;
keďže 14. februára 1979 Komisia naviac postúpila Rade návrh zameraný na predĺženie používania daného chladiaceho procesu v prípade tiel určených na predaj vo vychladenom stave;
keďže ako predbežné opatrenie bolo dohodnuté presunúť dátum uplynutia platnosti vyššie uvedených výnimiek až do doby prijatia konečných pravidiel spoločenstva týkajúcich sa nákladov na inšpekcie vyplývajúcich zo smernice 71/118/EHS, určenia špecifických hygienických podmienok, za ktorých možno v prípade čerstvého hydinového mäsa, ktoré nebude bezprostredne zmrazené alebo hlboko zmrazené, používať takzvaný "protiprúdny" chladiaci proces, ako aj výroby a inšpekcie čiastočne vypitvanej hydiny;
keďže Rada preskúmala návrhy Komisie; keďže do doby prijatia týchto návrhov by mal byť dátum uplynutia platnosti vyššie uvedených výnimiek opäť presunutý,
PRIJALA TÚTO SMERNICU:
Článok 1
Smernica 71/118/EHS sa týmto mení a dopĺňa takto:
1. V poslednej vete prvého pododseku článku 14 ods. 2 sa výraz "30. júna 1984" nahrádza výrazom "31. decembra 1984".
2. V tretej zarážke článku 16a a) sa výraz "30. júna 1984" nahrádza výrazom "31. decembra 1984".
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do 30. júna 1984. Bezodkladne o tom informujú Komisiu.
Článok 3
Táto smernica je adresovaná členským štátom.
V Luxemburgu 19. júna 1984.